עין חניה

עין חניה (עין-אל-חניה) הוא מעיין שכבה בהרי יהודה, ברום 600 מטר מעל פני הים. המעיין נובע מעל אפיק נחל רפאים, למרגלות הכפר הפלסטיני אל-ולג'ה ורכס הר גילה, בשטח השיפוט של ירושלים (שכולל גם חלק גדול מהכפר אל-ולג'ה שמעל המעיין), ועל גבול הקו הירוק, קו הפסקת האש שנקבע ב-1948. שטח המעיין ואזור העתיקות שסובב את המעיין, נמצא בבעלות הכנסייה הארמנית. בריכת המעיין היא אחת הגדולות בהרי יהודה (77 מ"ר); גודלה כ-8 על 10 מטר, עומקה עד שני מטר, והיא מקבלת את מימיה מנביעה הנובעת מתוך 2 מערות קטנות. הגישה למעיין היא דרך כביש, המהווה חלק משביל המעיינות, היוצא מקניון מלחה לכיוון אל-וולג'ה והר גילה - המעיין נובע מצד שמאל של הכביש. המעיין נמצא בסמוך לשביל ישראל, ורבים מן המטיילים בוחרים לסטות מן השביל על מנת לעבור בו. בתחילת שנת 2018 שופץ המקום ונחנך במעמד ראש עיריית ירושלים ניר ברקת והשר זאב אלקין. בפברואר 2018 הוצב מחסום של משמר הגבול בין אזור המעיין לשטחי הרשות הפלסטינית, במטרה לספק הגנה על תושבי ירושלים ועל המשתמשים בציר התנועה ובמתקנים שלצידו. לאחר שנים שהמקום היה סגור למטיילים עקב עבודות שימור ותחזוקה, המקום נפתח ב-23 במרץ 2021 כשמורת טבע בניהול רשות הטבע והגנים. הכניסה לאתר היא בתשלום. חשיבות בין-דתית ורקע ארכאולוגי במקום נערכו חפירות ארכאולוגיות שבהם נחשפו שרידים מימי בית ראשון, בית שני ומהתקופה הרומית והביזנטית. הארכאולוג יובל ברוך מצא באתר שבר של כותרת פרוטו-איאולית והעריך כי במקום שכנה אחוזה מלכותית מתקופת בית ראשון. סמוך לבריכה קיימים שרידים של כנסייה לכבוד פיליפוס, דמות המוזכרת בספר מעשי השליחים, בברית החדשה. על פי האמונה הנוצרית כאן הוטבל השר מכוש לנצרות, הסריס שומר הארכיון של מלכת שבא, במאה הראשונה. הכנסייה האתיופית רואה בכך את הטבלת האתיופי הראשון לנצרות (לדעת הארכאולוג יובל ברוך שחפר במקום וחקר אותו במשך שנים מדובר באדם ממקור נובי), ומקיימת טקס שנתי לזכרו. [דרוש מקור] המעיין שימש מקום מפגש לתושבי האזור - יהודים, מוסלמים ונוצרים - מירושלים, בית לחם, גוש עציון והכפרים הסמוכים אל-ולג'ה ובתיר. רבים מגיעים ממרחק כדי לשחות ולשתות מן המים הצלולים[דרוש מקור]. מדי שנה נערכים סביב המעיין טקסי תשליך, חגיגות עיד אל-פיטר, טקסים של הכנסייה האתיופית, ואיסוף 'מים שלנו' שמורים לקראת הפסח. בנובמבר 2010 נערכה במקום תפילה לגשם משותפת ליהודים ומוסלמים מאזור בית לחם. חקלאות קדומה (שלחין) בעין חניה באתר חקלאות קדומה (שלחין) המושקית ממי המעיין. ראו גם עין לבן לקריאה נוספת יובל ברוך ואירינה זילברבוד, "עין אל-חניה שבנחל רפאים: תוצאות החקירות הארכאולוגיות", חידושים בארכאולוגיה של ירושלים וסביבותיה ט', תשע"ו/ 2015, עמ' 195 אל המעיין: כל החלומות מתגשמים בספר אחד - מאת משה קוסטה. בהוצאת ספריית בית אל, 2008. קישורים חיצוניים עין חניה, באתר רשות הטבע והגנים מידע על אתר עין חניה, בארכיון המנדטורי באתר רשות העתיקות שירן סבאג ויבגני איבנובסקי, עין חניה (אלח'אניה)- פעולת שימור, באתר רשות העתיקות, 2007 תיאורים וטיולים אדם אקרמן, ארכיאולוגיה, מים וחקלאות קדומה – שנה לפתיחתו המחודשת של עין חניה, באתר כל העיר, ‏6 בפברואר 2022 אורלי הררי, תגליות ארכיאולוגיות בעין חניה, באתר ערוץ 7, 31 בינואר 2018 קובי פינקלר, טיול שבועי: מגן החיות התנכ"י בירושלים ל-עין חניה, באתר ערוץ 7, 15 במאי 2005 עין אל-חניה... בריכות נפלאות וניקבת מים בתוך אתר עתיקות מרהיב, באתר "מסלולים" מאמרי ביקורת נעמה ריבה, עין חניה – שכיית חמדה ירושלמית עתיקה, מטופחת ונקייה מפלסטינים, באתר הארץ, 13 במרץ 2018 יהל פרג' ודוד טברסקי, ‏יש חנייה: מעיין 'עין חניה' נפתח לשלושה ימים בסוכות, והציף את כל השאלות, באתר דבר העובדים בארץ ישראל, 20 באוקטובר 2019 פוליטיקה וכסת"ח- למה עין חניה סגור לציבור?, באתר ישראל ב360 | אתר טיולים וצילום 360, ‏6 בינואר 2021 הערות שוליים